༄༅།།འཛམ་གླིང་རྒྱལ་ཁབ་ཁག་གི་ནང༌།དགེ་རྒན་ནི།རྒྱལ་ཁབ་འཛུགས་སྐྲུན་བྱེད་མཁན་གྱི་གཙོ་བོ་དང༌།མ་འོངས་པའི་སོན་རྩ་གསོ་སྐྱོང་བྱེད་མཁན་སོགས་སུ་ངོས་འཛིན་པ་ལྟར།བོད་ཀྱི་སྤྱི་ཚོགས་ནང་དུའང་གནའ་སྔ་མོ་ནས་དགེ་རྒན་ལ་ཆེ་མཐོང་ཆེན་པོ་ཞུ་སྲོལ་ཡོད།དེ་ཡང༌།ཆོས་རྒྱལ་སྲོང་བཙན་སྒམ་པོའི་སྐབས་གཏན་ལ་ཕབ་པའི་མི་ཆོས་གཙང་མ་བཅུ་དྲུག་གི་ནང་དུ་ཡོན་ཏན་ཅན་ལ་གུས་བཀུར་ཞུ་དགོས་པ་གསལ་་ཡོད་པ་དང༌།རང་རེའི་བོད་ཀྱི་ས་དགེ་བཀའ་རྙིང་བོན་དང་བཅས་པའི་གསུང་རབ་ཁག་གི་ནང་དུ།དགེ་རྒན་ནི་ཡོན་ཏན་ཀུན་གྱི་གཞི་ཡིན་པས།དེ་ཉིད་བསྟེན་ཚུལ་མ་ལོག་པ་བྱེད་དགོས་ཚུལ་ནན་ཏན་ཆེན་པོས་གསུངས་ཡོད།